Coordenadas: 42°10′6.12″N 08°41′18.44″O﻿ / ﻿42.1683667, -8.6884556

| Escola Técnica Superior de Enxeñaría de Minas |
| --- |
|  |
| Universidade: | Universidade de Vigo |
| Localización: | Zamáns, Vigo |
| Campus: | Vigo |
| Enderezo: | Rúa Maxwell, Campus Universitario das Lagoas-Marcosende 36310, Vigo, Galicia Galicia |
| Ano de fundación: | 1992 |
| Decano: | Benito Vázquez Dorrío |
| Docentes: | 55 |
| Estudantes: | 517 |
| Teléfono: | 986812205 |
| Correo electrónico: | xnaxm@uvigo.es |
| Páxina web: | http://webs.uvigo.es/etseminas |

A **Escola Técnica Superior de Enxeñaría de Minas** é o centro da Universidade de Vigo que imparte estudos, tanto de títulos de grao como de posgrao, en Enxeñaría de minas. Atópase no Campus das Lagoas-Marcosende.

Historia
--------

Os estudos de enxeñaría de minas teñen unha longa tradición. Datan do ano 1777 e foi a primeira titulación de Enxeñaría civil creada en España. A súa denominación ten precisamente a orixe na localización tradicional das fontes de recursos minerais e enerxéticos. Os elementos característicos desta enxeñaría son o martelo, o mazo, a palma e as follas de loureiro, como queda reflectido no escudo da escola. Os devanditos elementos representan a presenza actual dos enxeñeiros de minas nos sectores estratéxicos relacionados coa explotación e xestión de recursos naturais, o medio ambiente, os novos materiais, as obras públicas e na enerxía. O inicio destes estudos na Universidade de Vigo remóntase ao curso 1992-1993. É unha das únicas catro universidades en España nese momento, e a única en Galicia ata hoxe. Dende a súa fundación ata o curso 2010-2011 a escola impartiu o título de enxeñeiro de minas con tres intensificacións:

* Enerxía.
* Ambiental e mineira.
* Materiais.

A partir deste ano, o devandito plan de estudos comezou a súa extinción en prol dos novos títulos de grao adaptados ao plan de estudos RD 1393/2007  (modificado polo RD 961/2010) comunmente coñecido como Plan Boloña.

Formación
---------

Titulacións LRU
* Enxeñeiro de minas (título en extinción).

Titulacións de grao
* Grao en Enxeñaría dos recursos mineiros e enerxéticos.
* Grao en Enxeñaría da enerxía. Compartido coa Escola de Enxeñería Industrial da Universidade de Vigo (EEI).

Titulacións de mestrado
* Mestrado en Enxeñaría de minas (a partir do curso 2014-2015).

Instalacións
------------

O actual edificio da ETSE de Minas, así como as súas instalacións, son de construción recente (finalizado e inaugurado en 2005). O proxecto arquitectónico foi pensado para centralizar diversos servizos compartidos con outras escolas, como a biblioteca, reprografía, comedor e unidades administrativas. O estilo da edificación é de claro carácter industrial e abrangue preto de 9.000 metros cadrados de superficie, distribuídos en módulos para adaptarse á complicada orografía.

|  |  |  |  |  |  |  |
| --- | --- | --- | --- | --- | --- | --- |
| 

|  |
| --- |
| Entrada da escola. |
| Entrada da escola.  |

|  |
| --- |
| Aula. |
| Aula.  |

|  |
| --- |
| Biblioteca. |
| Biblioteca.  |

 |

Internacional
-------------

Actualmente a ESTE de Minas mantén intercambios dentro do programa Erasmus ou de intercambio bilateral con máis de 20 universidades de toda Europa e Suramérica, entre as que destacan:

* Fachhochschule Flensburg (Alemaña).
* École nationale supérieure des mines de Nancy (Francia).
* Politecnico di Milano (Italia).
* Noregs teknisk-naturvitskaplege universitet (Noruega).
* Universidade Técnica de Lisboa (Portugal).
* Politechnika Śląska (Polonia).
* Technical University of Ostrava (República Checa).
* Universidade Federal do Paraná (Brasil).
* Pontificia Universidade Católica do Perú (Perú).

Semana da Ciencia
-----------------

Termografía SC 2013.
A Secretaria de Estado de I+D+i do Ministerio de Economía e Competitividade, financia a través da FECYT unha serie de actividades para promover un contorno social máis propenso á ciencia e á innovación. Dentro deste programa, a Escola de Minas de Vigo organiza anualmente dende 2007 unha Semana da Ciencia.

As experiencias organizadas están dirixidas principalmente a estudantes de ensinanza media e bacharelato. Os contidos teñen relación directa cos laboratorios de investigación da escola, que en gran medida tratan temas sobre enerxía, os novos materiais e o medio ambiente. As accións divídense en diversos módulos de aprendizaxe, nos cales a través das actividades manipulativas se fomenta o interese pola ciencia e a tecnoloxía. Dende este punto de vista, o evento toma como modelo os museos interactivos, aproveitando a dispoñibilidade de persoal cualificado para as explicacións, o que favorece a aprendizaxe formal. Todo isto, acompañado de medios audiovisuais adecuados e textos de lectura sinxela e breve fai que, ao finalizar, o estudante adquira unha visión máis real das investigacións levadas a cabo na universidade, así como unha mellor información dos procesos científico-tecnolóxicos.

Notas
-----

1. ↑  "Como chegar". Arquivado dende o orixinal o 06 de xuño de 2014. Consultado o 04 de xuño de 2014.
2. ↑  "20 Aniversario de la ETSE de Minas". Atlántico Diario. 23 de xuño de 2012. Arquivado dende o orixinal o 06 de xuño de 2014. Consultado o 04 de xuño de 2014.
3. ↑  "BOE 1393/2007" (PDF). Boletín Oficial del Estado.
4. ↑  "RD 861/2010" (PDF). Boletín Oficial del Estado.
5. ↑  "BOE Ingeniero de Minas LRU" (PDF). Boletín Oficial del Estado.
6. ↑  "BOE Grado en Ingeniería de los Recursos Mineros y Energéticos de Vigo" (PDF). Boletín Oficial del Estado.
7. ↑  "BOE Grado en Ingeniería de la Energía de Vigo" (PDF). Boletín Oficial del Estado.
8. ↑  "BOE Ingeniero de Minas" (PDF). Boletín Oficial del Estado.
9. ↑  "Acordos internacionais ETSE de Minas". Arquivado dende o orixinal o 06 de xuño de 2014. Consultado o 04 de xuño de 2014.
10. ↑  "Importancia movilidad América Latina". Faro de Vigo, 23 de marzo de 2013. Arquivado dende o orixinal o 06 de xuño de 2014. Consultado o 04 de xuño de 2014.
11. ↑  "Semana de la Ciencia web FECYT". Arquivado dende o orixinal o 06 de xuño de 2014. Consultado o 04 de xuño de 2014.
12. ↑  "Semana de la Ciencia ETSE de Minas 2008". La Voz de Galicia, 2008. Arquivado dende o orixinal o 06 de xuño de 2014. Consultado o 04 de xuño de 2014.
13. ↑  "Semana de la Ciencia ETSE de Minas 2012". Faro de Vigo, 9 de novembro de 2012.

Véxase tamén
------------

### Ligazóns externas

* Escola Técnica Superior de Enxeñaría de Minas de Vigo
* Universidade de Vigo
* Delegación de alumnos da ETSE de Minas